💜
„OSTANITE U MOJOJ LJUBAVI!“
Na koje sve načine ostati u njegovoj ljubavi?

Uvod

Pod naslovom „Ostanite u mojoj ljubavi“, tijekom izolacije zbog pandemije COVID-19 i zabrane sudjelovanja naroda u misnim slavljima, od 20. ožujka do 1. svibnja 2020. godine, na Facebook stranici Župe bl. Alojzija Stepinca, na Trnjanskoj Savici u Zagrebu, objavljen je niz od 40 ideja – kratkih tekstova s konkretnim svakodnevnim prijedlozima za molitvu, čitanje, pjevanje i druge oblike duhovnog vježbanja kako bismo, unatoč odvojenosti od oltara, rasli u ljubavi prema Gospodinu i ostali u njegovoj ljubavi.

Spomenuto razdoblje, od „Josipova“ 19. ožujka do „Josipova“ 1. svibnja, u trajanju od 40 dana, nadopunjeno je s tri video-poticaja da „ništa više ne bude isto“ u našem odnosu prema ispovijedi, misi i pričesti, kao trodnevna priprava za ponovno okupljanje na misama, od 2. svibnja.

40 dana kasnije, povodom trećeg „Josipova“ ove godine, spomena sv. Josipa Zaštitnika Hrvatske, 10. lipnja, podsjećamo na ovu „škrinju s blagom“ i preporučujemo je svima koji žele ostati u Isusovoj ljubavi!

Hvala Ivani na nadahnutim poticajima i ustrajnoj realizaciji, te Zvonimiru na obradi za ovo e-izdanje. Sve koji se ovim idejama posluže neka prati nebeski zagovor sv. Josipa i bl. Alojzija Stepinca.

1 DNEVNA MISNA ČITANJA

1. tjedan - petak, 20. ožujka

Gospodin nas hrani ne samo svojim Tijelom i Krvlju, već i svojom Riječju. Jedan od načina sjedinjenja s misnim žrtvama po cijelom svijetu (a redovito će ih slaviti i svećenici kod nas, no bez naroda) je praćenje dnevnih misnih čitanja. Utješno je znati da se (u načelu) vjernici po cijelom svijetu toga dana hrane baš istim tekstovima... 📖

PRIJEDLOG:

Započnite redovito pratiti Liturgiju dana Hrvatskog instituta za liturgijski pastoral

2 LITURGIJA ČASOVA – BOŽANSKI ČASOSLOV

1. tjedan - subota, 21. ožujka

Jeste li nekada pokušali moliti Časoslov – univerzalnu i službenu molitvu cijele Crkve? Svakoga dana, u 7 „časova“ – trenutaka od jutra do večeri, svećenici, redovnici, redovnice i mnogi vjernici laici ujedinjuju se u molitvi, svatko na svom mjestu i u svojim prilikama. Kolika mora biti jakost takve zajedničke molitve... 💪

Pridružite im se! Časovi Jutarnje, Večernje i Povečerja dostupni su online na Webu, kao i u mobilnoj aplikaciji Nova Eva. Savjet: molitva Povečerja, prije spavanja, provjereno umiruje u predanju svog života Gospodinu na kraju dana. 😴

PRIJEDLOG:

Odaberite jedan od dostupnih časova i – pokušajte!

Mobilna aplikacija Nova Eva

Časoslov na stranici Laudato

Časoslov na stranici Dopisne teologije

3 DUHOVNA PRIČEST

1. tjedan - nedjelja, 22. ožujka

Svima nam je jasno da ćemo svete mise - koje NISU ukinute, već se slave bez naroda – neko vrijeme pratiti preko medija. E sad, misa se može „pratiti“ i pratiti. 😊

Pratiti – svim srcem, dušom, pa i tijelom sudjelovati u prijenosu mise, kao da smo doista pred oltarom, na kojem se posadašnjuje Kristova žrtva. ✝️

Pratiti - u najvažnijem trenutku mise pridružiti se primanjem „DUHOVNE PRIČESTI“ - duhovnog sjedinjenja s Gospodinom, od kojeg su mnogi sveci živjeli u trenutcima duboke čežnje za Euharistijom – Kruhom života. 🍞

Donosimo članak u kojem od svetaca učimo o duhovnoj pričesti. „Ako se tijekom dana često vježbate u primanju duhovne pričesti, dajem vam mjesec dana i vaše će srce biti u potpunosti promijenjeno.“ 💖

PRIJEDLOG:

Već ujutro odaberite termin svete mise koju ćete pratiti na nekom od medija. Pidžamu ili trenirku zamijenite odjećom dostojnom svetosti mise, isključite mobitel, okupite ukućane, upalite svijeću, pripremite se uz nekoliko trenutaka tišine, osim srcem i dušom, i gestama i tijelom sudjelujte u svetoj misi, sjedinite se s Kristom u duhovnoj pričesti, i nakon mise u tišini zahvalite na milostima primljenim „na daljinu“.

Sveci o duhovnoj pričesti

Popis svetih misa uživo

4 MOLITVA PREDANJA SV. IGNACIJA – „UZMI, GOSPODINE“

2. tjedan - ponedjeljak, 23. ožujka

MOLITVA PREDANJA SV. IGNACIJA – „UZMI, GOSPODINE“

Trebao je ovo biti „samo“ „početak radnog tjedna u izolaciji“, i činilo se da je Molitva predanja prikladna kao ideja za trenutak u kojem nemamo ni previše svoje volje, ni svoje slobode - i to nas uznemiruje. 😳

A onda se situacija u samo 10-ak sekundi naglo promijenila, i stigao je „početak potresenog radnog tjedna u izolaciji“. A Molitva predanja postala je utoliko prikladnija, aktualnija i potrebnija. 🛐

„Uzmi, Gospodine, i primi svu moju slobodu, moju pamet, moj razum i svu moju volju, sve što imam i što posjedujem; ti si mi to dao, tebi, Gospodine, sve vraćam; sve je tvoje, raspolaži sa svime po svojoj volji; daj mi samo svoju ljubav i milost i to mi je dosta. Amen.“ (sv. Ignacije Lojolski)

PRIJEDLOG:

Izmolite Molitvu predanja svim svojim srcem, što iskrenije. Naučite je napamet. Ponavljajte je iz dana u dan, sve dok ne postane sasvim „vaša“.

5 BLAGOSLOVLJENA VODA

2. tjedan - utorak, 24. ožujka

Današnje starozavjetno čitanje govori o vodi koja ozdravlja i oživljuje (Ez 47). Prije nešto više od dva mjeseca, uoči Bogojavljenja, blagoslovili smo vodu; bočicu ste ponijeli doma za svoje potrebe. Možda je bočica završila negdje u ormaru, za neke „posebne prilike“... A možda su ovi neobični dani upravo takva prilika. 💦

PRIJEDLOG:

Pronađite zagubljenu bočicu, koristite blagoslovljenu vodu, prekrižite se prije svete mise koju pratite putem medija, ili prije molitve. Spomenite se svoga krštenja, odrecite se grijeha, odagnajte zlo i nemir u duši. 😇

Pogledajte kratki poticajni video o blagoslovljenoj vodi

Pročitajte zašto sveta Terezija Avilska piše da nema stvari od koje demoni više bježe

6 ANGELUS – „ANĐEO GOSPODNJI“

2. tjedan - srijeda, 25. ožujka - BLAGOVIJEST

„... da mi koji smo po anđelovu navještenju spoznali utjelovljenje Krista, Sina tvoga, po muci njegovoj i križu k slavi uskrsnuća privedeni budemo ...“

Nema prikladnije ideje za današnji blagdan Blagovijesti od molitve „Anđeo Gospodnji“. Kada nas umori jurnjava dana (ili izolacija?), u podne zastajemo da obnovimo snagu molitvom. „... Na prekretnici dana mi se sjećamo prekretnice u ljudskoj povijesti ...“ (Scott Hahn). 💪

PRIJEDLOG:

U molitveni život dodajte kratku podnevnu molitvu Angelusa. Za one koji žele više, Angelus se također moli i ujutro i uvečer. Svoja crkvena zvona (još) nemamo, ali dio kvarta čuje zvona iz susjedstva – iskoristite taj poziv na molitvu i sjetite se prekretnice ljudske povijesti... 🔔

7 ENCIKLIKA „ECCLESIA DI EUCHARISTIA“

2. tjedan - četvrtak, 26. ožujka

Danas je četvrtak - poseban dan u tjednu za štovanje Euharistije. Danas je i prvi četvrtak – a bit će ih još! - bez prilike za sakramentalno primanje Gospodina u Euharistiji. Danas više bole sva klanjanja i mise propuštene zbog „važnijeg posla“, sve površne i nezainteresirane pričesti, sve prilike za pričest izgubljene jer smo odgađali pomirenje s Bogom... 😢

Danas više osjećamo i čežnju i glad za Gospodinom, jer tek kad nešto izgubiš... ma znate već. Ovo vrijeme možemo iskoristiti, osim za rast u čežnji, gladi i ljubavi za Kristom u Euharistiji, i za pažljivije proučavanje nauka Crkve o ovom otajstvu, kako bismo ga još više ljubili i s više ga ljubavi jednom opet primali. 🥰

PRIJEDLOG:

Započnite s čitanjem prekrasne enciklike „Ecclesia di Eucharistia“ (Crkva o Euharistiji). Čitajte polako (bit će vremena 🙃) i u molitvi. Prebirite pročitano u svom srcu, kao Marija.

Tekst enciklike – Wikizvor

8 OPROST OD VREMENITIH KAZNI

2. tjedan - petak, 27. ožujka

Svi pričaju o „oprostu“, mogućnosti prilikom večerašnje molitve s papom Franjom i blagoslova „Urbi et orbi“. Bogu hvala na tom daru! Ipak, „oprost vremenitih kazni“ (koji može biti potpun ili djelomičan) ❗️ NIJE ISTO ❗️što i „odrješenje od grijeha“, niti je to „skupno odrješenje“ u izvanrednim okolnostima pred neposrednom smrtnom opasnošću (poput, recimo, pada aviona).

Oprost je otpuštanje vremenitih kazni (posljedica) - za grijehe koji su VEĆ ISPOVJEĐENI, te nije zamjena za sakrament ispovijedi. Neki od uvjeta dobivanja potpunog oprosta su valjana ispovijed i pričest, no u trenutnim okolnostima potrebno je imati NAKANU TO UČINITI ČIM UVJETI DOPUSTE. 🏃‍♀️️🏃‍♂️️

Oprost možemo zadobiti i različitim dobrim djelima, molitvama i pobožnim činima, pa je tako u doba ove pandemije potpuni oprost moguće dobiti, npr. čitanjem Biblije barem pola sata, molitvom Gospine krunice ili Krunice Božjeg milosrđa, pobožnošću Križnoga puta... za sprječavanje pandemije i na povezane nakane. 🙏

Nemojte zaboraviti da je jedan od uvjeta za primanje oprosta i odricanje od privrženosti na svaki oblik grijeha, makar i laki. To nije baš jednostavan uvjet. 🙃

PRIJEDLOG:

Proučite razliku između oproštenja grijeha i oprosta vremenitih kazni

Proučite Dekret o davanju posebnih oprosta vjernicima u sadašnjim okolnostima pandemije – ova prilika NIJE vezana uz današnji dan, vrijedi dok traje pandemija

Pročitajte poziv kardinala Bozanića na večerašnju molitvu s papom Franjom u 18 sati, tijekom kojeg možete namijeniti potpuni oprost za sebe ili za jednog pokojnika

9 KATEKIZAM KATOLIČKE CRKVE

2. tjedan - subota, 28. ožujka

Stiže vikend, a cijela je kuća već pospremljena? Imat ćete vremena na pretek... 😊

Umjesto gledanja filmova, preporučujemo čitanje knjiga – ito ne bilo kakvih! Uz Sveto Pismo, jedna od nama najvažnijih knjiga je Katekizam Katoličke Crkve (KKC). Knjiga koja sažima (hm, sažima na 725 stranica 🙃) naš nauk, želeći nas poučiti što to doista, kao katolici, vjerujemo. Jer, kako možemo izjaviti da smo katolici, ako ne znamo što sve iza te riječi stoji? 🧐

KKC pristupačnim rječnikom, u kratkim odlomcima, obrađuje teme osnova naše vjere, liturgije i sakramenata, života u Kristu i molitve. 📖

PRIJEDLOG:

Katekizam sadrži 2865 kratkih odlomaka... Predvidite koliko će dana trajati izolacija, podijelite ta dva broja, i – to je to! Dan po dan, Katekizam pročitan! 😊

Ili započnite s npr. 2 stranice dnevno, što će vam uzeti 5-10 minuta u danu, pa lako nastavite i kad se život vrati u normalu...

KKC u PDF-formatu (a možete kupiti i tiskano izdanje za lakše čitanje... )

10 NEDJELJNI IZAZOV – ZADATAK 1: KUĆNI MOLITVENI KUTAK

3. tjedan - nedjelja, 29. ožujka

Ovih dana pozvani smo, više nego ikad, ostati što bliži Gospodinu. Mnogi župljani provode - u svojoj "kućnoj crkvi" - mnogo više vremena u molitvi nego inače, što je jedan od plodova ove "pustinjske korizme".

ZADATAK:

Kako izgleda vaš kućni MOLITVENI KUTAK? Kutak za molitvu, razmatranje? Kućni oltar?

Kad završi misa 😊, pošaljite nam jednu (samo jednu! 🙃) fotku svog molitvenog kutka - ili u komentar ove objave, ili (ako ste sramežljivi; objavit ćemo je anonimno) u naš Inbox.

Tko zna, možda od nekoga pokupite kakvu dobru ideju. Poticajna okolina pomaže molitvenom raspoloženju! 🙏

11 MOLITVA SVETOM MIHAELU ARKANĐELU

3. tjedan - ponedjeljak, 30. ožujka

„I nasta rat na nebu: Mihael i njegovi anđeli zarate se sa Zmajem. Zmaj uđe u rat i anđeli njegovi, ali ne nadvlada. I ne bijaše im više mjesta na nebu. Zbačen je Zmaj veliki, Stara zmija - imenom Ðavao, Sotona, zavodnik svega svijeta. Bačen je na zemlju, a s njime su bačeni i anđeli njegovi.“ (Otk 12, 7-9) ⚔️

Kako se vidi iz teksta Otkrivenja, Crkva od svojih početaka arkanđela Mihaela smatra predvodnikom nebeske vojske u borbi protiv Sotone. No, poznata molitva svetom Mihaelu arkanđelu nastala je pod drugim okolnostima, krajem XIX. stoljeća. Postoji više opisa viđenja koje je imao papa Lav XIII. nakon kojeg je sastavio ovu molitvu: 🙏

„Sveti Mihaele, arkanđele, brani nas u boju; protiv pakosti i zasjeda đavolskih budi nam zaklon! Neka mu zapovjedi Bog, ponizno molimo: i ti, vojvodo vojske nebeske, sotonu i druge duhove zlobne, koji svijetom obilaze na propast duša, božanskom krepošću i jakošću u pakao strovali! Amen.“

PRIJEDLOG:

Ako već niste, naučite napamet ovu snažnu molitvu, i molite je svakodnevno, i u malim i u velikim „duhovnim bojevima“ kroz koje prolazite, bilo sami, bilo kao sada s cijelim svijetom:

Pročitajte više detalja i verzije opisa nastanka ove molitve

12 MOLITVA SVETOM JOSIPU ZA SRETNU SMRT

3. tjedan - utorak, 31. ožujka

Posljednji je dan u ožujku, mjesecu posvećenom svetom Josipu. U ovom su mjesecu mnogi, potaknuti virusom, izolacijom i potresom, više razmišljali o blizini smrti. Neki su drugi možda izbjegavali takve misli, jer teško je suočiti se s vlastitom smrtnošću. Koliko god od nje bježali, „sestrica smrt“ (kako je naziva sv. Franjo Asiški) najizvjesniji je događaj u našem životu. ⚰️

I zato, ako nas razmišljanje o smrti straši, utecimo se svetom Josipu, kojega Litanije nazivaju „zaštitnikom umirućih“. Zašto? Po tradiciji vjerujemo da je Josip umro u blizini Isusa i Marije. Postoji li ljepša smrt od takve? Zato molimo: 🙏

„O slavni sveti Josipe, za onu neiskazanu sreću koju si imao na zemlji kad su kod tvoje smrti bili prisutni Isus i Marija i u smrtnoj te borbi pomagali, jačali i tješili: molim te ponizno, isprosi i meni tu milost da na smrtnom času junački odbijem bijesne navale nečistoga duha i da blaženo umrem.
Uzvišeni branitelju umirućih, budi mi u pomoći u tom strašnom času. Isprosi mi milost da u tvojem naručju uzmognem izustiti slatke i utješne riječi: Isuse, Marijo i Josipe, u vaše ruke predajem srce i dušu svoju! Amen."

PRIJEDLOG:

Po bolnicama cijelog svijeta mnogi ovih dana umiru od posljedica virusa, često usamljeni i u strahu. Ovu molitvu možemo namijeniti i za njihovu sretnu smrt.

Ohrabrimo se „pogledati smrti u oči“, i molimo često ovu molitvu i za svoj smrtni čas, bio on već danas ili u dalekoj budućnosti.

Više o sv. Josipu, zaštitniku umirućih.

13 BIBLIJA U GODINU DANA

3. tjedan - srijeda, 1. travnja

Obično donosimo „novogodišnje“ odluke, no možda je danas vrijeme za jednu „novomjesečnu“? Poznata je tužna činjenica da „pravi“ katolici Bibliju drže na vrlo izdvojenom, zaštićenom, povlaštenom mjestu u stanu, možda u staklenoj vitrini da je sačuvaju od prašine, a bez greške se vadi iz vitrine za blagoslov obitelji... 😊 U međuvremenu, godinu dana živa Božja Riječ čeka i čeka; Bog bi nam tako rado po njoj progovorio, utješio nas, ohrabrio, potaknuo, opomenuo... ali – nek' je Biblija na sigurnom, ipak je to Sveto Pismo! 📖

Postavimo stvari naglavačke 🙃: umjesto da nas Biblija čeka godinu dana, pročitajmo je cijelu – u godinu dana!

„Govori, Gospodine, sluga tvoj sluša! (...) Ti imaš riječi života vječnoga!“ (usp 1 Sam 3,10, Iv 6,68)

PRIJEDLOG:

Preuzmite raspored čitanja cijele Biblije u godinu dana. Iz dane tablice, svakoga dana čitaju se po tri predložena odlomka, za što će vam trebati 10-15 minuta (nema potrebe za žurbom, treba nam vremena da nas Riječ dotakne).

Pročitaje dva svjedočanstva muža i žene o njihovom čitanju Biblije na ovaj način

ZA ONE KOJI ŽELE VIŠE:

Možda se nikada niste usudili, ali... Kako bi bilo da se ohrabrite i „pošarate“ svoju Bibliju? Označite rečenicu koja vam je posebno progovorila, napišete nekoliko riječi svoje molitve vezane uz tekst, obojite redak bojom čije je značenje samo vama poznato? Takve oznake kasnije mogu postati veliko osobno duhovno blago i podsjetnik na žive razgovore s Gospodinom, koji nam po svojoj Riječi tako jasno govori... Pokušajte!

14 EGZAMEN

3. tjedan - četvrtak, 2. travnja

Kako završavate svoj dan? Uz poznate molitve i/ili vlastitu „molitvu srca“, dobro je sagledati svoj dan, proživljene događaje i osjećaje, te ga cijelog predati u ruke Božje, što provjereno osigurava miran san. 😴 „Nauči nas dane naše brojiti...“ (Ps 90)

Sveti Ignacije Lojolski predlaže EGZAMEN - kratki „dnevni ispit savjesti“, koji nije prvenstveno usmjeren na otkrivanje grijeha i pogrešaka, već na „pregled dana“. Postoji više verzija egzamena, u četiri ili pet sličnih koraka, a svatko ga može prilagoditi sebi. U jednostavnijoj verziji, koraci su ukratko:
1) DA – prolazim kroz proživljeni dan. Dočekujem ga takvog kakav je bio, kao Božji dar
2) HVALA – u danu uočavam trenutke Božje blizine i ljubavi
3) OPROSTI – tražim trenutke i situacije zbog kojih mi je žao, kada sam na neki način povrijedio Božju ljubav ili ga iznevjerio
4) MOLIM TE – nastavljam svoj hod kroz život s Bogom. Donosim neku odluku za sutra i molim Boga za milost da je ostvarim

PRIJEDLOG:

Pročitajte dulju verziju i opis egzamena u članku: „Egzamen: Bog i ja u izolaciji“

Ako vam više odgovara „vođeni“ egzamen, svećenici isusovci i njihovi suradnici svake večeri u 21:30 uživo vode kratki egzamen na Facebook stranici Ignacijevska duhovnost

ZA ONE KOJI ŽELE VIŠE:

Nabavite knjižicu Egzamen (Jim Manney), koju je izdao SKAC, a koja opisuje ovaj „jednostavan način molitve koja mijenja život“.

15 ISPIT SAVJESTI

3. tjedan - petak, 3. travnja

Tko je mogao pomisliti, tamo negdje kod posljednje ispovijedi koja je bila ili (jao!) za prošli Uskrs, ili (barem) za Božić ili (nadamo se) nakon Božića, da se „za Uskrs“ nećemo moći ispovjediti?!? 😳

Pa ipak, situacija nije tako crna... Cijeli ovaj vikend koristimo za što bolju pripravu na Veliki tjedan i Uskrs, te za korake u pomirenju s Bogom, koje u ovoj situaciji možemo poduzeti. 😥

Danas vas pozivamo na TEMELJITI ISPIT SAVJESTI. Preskočite jedne vijesti ili jedan „prolazak po Facebooku“, uzmite si vremena, zazovite pomoć Duha Svetoga i posve iskreno promotrite svoj život u svjetlu onoga koji nas poziva: "Budite dakle savršeni kao što je savršen Otac vaš nebeski!“. (Mt 5, 48) 💪

PRIJEDLOG:

Za motivaciju, pogledajte izvrstan filmić „Božje dlijeto“ (God's Chisel), uz prijevod na hrvatski, prilagođen za susrete mladih u Mostaru (web-stranica autora Skit Guys)

Odaberite ispit savjesti prilagođen vašim okolnostima. Ima ih mnogo na webu (imamo ga i u župnom molitveniku), neki od njih dostupni su ovdje

Pročitajte tekst s praktičnim savjetima o dobrom obavljanju ispita savjesti:

ZA ONE KOJI ŽELE VIŠE

Razmislite o sljedećem: ova će kušnja jednom proći, i naš će se vjernički, sakramentalni život vratiti „u normalu“... No, jedna od naših ispovijedi bit će – posljednja u našem životu. Hoćemo li se za nju uspjeti dobro pripraviti i za svoje grijehe iskreno pokajati? Hoćemo li, kada nam društveni život ponovno „živne“, a duhovni ponovno „zamre“, nagomilane grijehe opet zanemarivati, jer „ima vremena za pomirenje s Bogom“?

16 SAVRŠENO KAJANJE

3. tjedan - subota, 4. travnja - planirani dan uskrsne ispovijedi

Danas je u našoj Župi trebao biti veliki dan pomirenja s Gospodinom. Pa ipak, zbog novonastale situacije, osobna ispovijed moguća je samo u smrtnim slučajevima. Teško nam to pada... 😢

ALI! Crkva, koja se uvijek brine za svoju djecu u svim njihovim (ne)prilikama, ima lijek i za ovu muku. Ta mogućnost nije ništa novo, dostupna je uvijek, a naziva se SAVRŠENO KAJANJE. 🙈

Katekizam Katoličke Crkve objašnjava:

„Među pokornikovim činima kajanje je na prvome mjestu. To je „bol duše i osuda počinjenog grijeha s odlukom više ne griješiti“. (KKC 1451)

„Kada kajanje proizlazi iz ljubavi prema Bogu, ljubljenom iznad svega, naziva se „savršenim kajanjem“ (iz ljubavi prema Bogu, contritio). To kajanje oprašta lake grijehe; a postiže oproštenje i teških grijeha ako uključuje čvrstu odluku pristupiti sakramentalnoj ispovijedi, čim to bude moguće.“ (KKC 1452)

Da ponovimo: kajati se IZ LJUBAVI prema Bogu i ČVRSTO ODLUČITI ispovjediti se, ČIM TO BUDE MOGUĆE!

PRIJEDLOG:

Pročitajte kratku katehezu pape Franje o savršenom kajanju

Pripremite se temeljitim ispitom savjesti, jer trebali biste znati za što se kajete 😊

Savršeno kajanje možemo u srcu pobuditi ovom ili sličnom molitvom:

„Moj Bože, kajem se i žalim od svega srca ne samo zato što sam grijesima kaznu zaslužio, nego još više zato što sam grijesima uvrijedio Tvoju neizrecivu dobrotu. Čvrsto odlučujem, uz pomoć Tvoje milosti, da ću čim budem u prigodi ispovjediti svoje grijehe i za njih učiniti dostojnu pokoru, da Te neću više vrijeđati i da ću se čuvati grešne prigode. Amen.“

ZA ONE KOJI ŽELE VIŠE:

Proučite razliku između savršenog i nesavršenog kajanja. Steknite naviku savršenog kajanja iz ljubavi prema Bogu, sjetite se toga često, možda svake noći prije spavanja. Čak i kada nam ispovijed ponovno postane dostupna, kada se zapletemo u grijehe, osobito teške, to je najbolji prvi korak dok ne stignemo (brzim korakom!) do svećenika.

17 NEDJELJNI IZAZOV – ZADATAK 2: „TRENUTAK BEZ ...“

4. tjedan - nedjelja, 5. travnja

Danas je Cvjetnica – Nedjelja Muke Gospodnje, kojom započinjemo Veliki, Sveti, najsvetiji tjedan.

Možda se pomalo i navikavamo na situaciju, savladavamo usamljenost, oni koji imaju obitelj stalno su zajedno, oni koji nemaju nalaze druge načine druženja. Svi smo online, TV je uključen, zovemo jedni druge, gledamo se preko video-poziva, pratimo portale i vijesti, uključeni smo u različite - posebno duhovne - online inicijative (odlično!) ... Mogućnosti za zajedništvo doista ima dovoljno. 👨‍👩‍👧‍👦

ZADATAK:

Danas provedite „TRENUTAK BEZ ...“ – jednostavno, vrijeme bez „ičega“. Bez ičega što bi samo po sebi bilo dobro. Bez društva, mobitela, TV-a, portala, duhovne glazbe, poticajnih tekstova ili nagovora. U potpunoj tišini. Samo vi i Spasitelj na križu. ✝️

Bilo bi dobro da „trenutak“ traje malo dulje od trenutka, da se sve bučno u vama umiri, za što je potrebno neko vrijeme... 🤫

Možete nam u komentar dojaviti kako je prošao „Trenutak bez...“, jeste li ga uopće uspjeli pronaći tijekom dana. A i ne morate. Dobro je da „Trenutak bez ...“ ostane samo između Njega i vas... ☺️

18 MILOSTINJA ILI „DESETINA“?

4. tjedan - ponedjeljak, 6. travnja - VELIKI PONEDJELJAK

Ova neobična korizma bliži se kraju, a kao i svako pokorničko vrijeme trebalo je biti obilježeno unutarnjom pokorom, koja naročito uključuje „tri oblika: post, molitvu i milostinju – jer izražavaju obraćenje u odnosu prema samome sebi, u odnosu prema Bogu i u odnosu prema drugima“. (KKC 1434) Post i molitvu smo možda i uspjeli provesti, a milostinja? 💶

Proteklih nekoliko tjedana nismo baš imali prilike za trošenje, zatvorene su trgovine, frizeraji, kino-dvorane, kafići i restorani, kladionice (😮) ... Eto prilike da ono što smo – makar „prisilno“ – uštedjeli, darujemo onima kojima je potrebno. Dobro je da pritom ne dajemo od svog „suviška“ (usp. Lk 21), već da i nas pomalo „boli“ odricanje za nekoga drugoga. 🤲

PRIJEDLOG:

Odaberite kome ćete sve ove korizme namijeniti svoju izolacijom ušteđenu milostinju. To može biti neka potrebita osoba ili obitelj, udruga, Caritas, župa, ... Mogućnosti su doista velike. Kome god i koliko god dali, sjetite se: „Svatko neka dade kako je srcem odlučio; ne sa žalošću ili na silu jer Bog ljubi vesela darivatelja.“ (2 Kor 9,7) ☺️

ZA ONE KOJI ŽELE VIŠE:

Naše crkvene odredbe ne propisuju pravilo „davanja desetine“ svojih prihoda koje se spominje u Starome Zavjetu. Ipak, dio vjernika to čini dragovoljno, i svjedoče brojnim financijskim blagoslovima. Bog se velikodušno brine za njihove financije...

„Desetina“ se ne mora odnositi samo na materijalno. Razmislite možete li dati Bogu „desetinu vremena“ kojeg vam on daruje iz dana u dan? Kako god računali, sa spavanjem, bez spavanja... Često mu dajemo samo mrvice svog vremena, i to onog pospanog kada „jedva gledamo“. Možda da pokušamo s desetinom vremena i „prvinama dana“, kada smo najbudniji i najodmorniji? Bog zaslužuje da mu damo najbolje što imamo... 😴

Za one koji žele pratiti svoju „desetinu vremena“ danu Gospodinu, prilažemo prikladnu tablicu, koju možete prilagoditi svojim molitvenim navikama. Tablicu možete preuzeti s ove poveznice (ikona gore desno: „Preuzmi/Download“)

19 KRIŽNI PUT

4. tjedan - utorak, 7. travnja - VELIKI UTORAK

Utorkom i petkom u korizmi, sudjelujemo u zajedničkoj pobožnosti Križnoga puta. Možda ste ga ovih tjedana, kada smo fizički odvojeni od zajednice, molili i sami. Ovom omiljenom pobožnošću jasnije gledamo na život kao na put i hodočašće, na prelazak iz zemaljskog progonstva u nebesku domovinu pomoću otajstva križa; želimo se duboko suobličiti Kristovoj muci i nositi svoj križ nasljedujući ga (usp. Direktorij o pučkoj pobožnosti i liturgiji, 133).

Uz obavljanje pobožnosti Križnoga puta u crkvi, hodajući pred službeno postavljenim postajama, povezan je – uz uobičajene uvjete – i potpuni oprost od vremenitih kazni. Kao što smo već pisali, tijekom ove pandemije, Sveta Stolica odobrila je posebne potpune oproste, gdje se jedan od uvjeta može ispuniti i molitvom Križnoga puta kod kuće, na nakanu okončanja pandemije, ozdravljenja bolesnih ili za pokoj duša preminulih.

PRIJEDLOG:

Pročitajte nekoliko zanimljivosti o pobožnosti Križnoga puta

Odaberite si neki Križni put kojega ćete izmoliti na gore navedene nakane, uz ostale uvjete dobivanja potpunog oprosta (više o tome u našoj ideji #8). To može biti:

Klasični Križni put iz našeg župnog molitvenika

Križni put inspiriran strahom od korona virusa

Križni put prilagođen „ovim teškim vremenima“

Križni put „Pođi za mnom“, vlč. Tomislava Ivančića (uz zvučni zapis)

20 BIBLIJSKO ZNANJE

4. tjedan - srijeda, 8. travnja - VELIKA SRIJEDA

„Ma znam to već napamet, pa koliko sam puta taj tekst čuo, pa jasno je što to znači...“ 😎

Katolici se, nažalost, ne mogu ponositi svojim znanjem o Bibliji, Riječi Božjoj. U tome bismo se mogli ugledati u braću i sestre drugih kršćanskih zajednica, koji Riječ toliko cijene i p(r)oučavaju. Preko toliko detalja u Bibliji prelazimo ne razmišljajući o njima, a oni u sebi kriju ogromno blago. 🎁

Primjer za to mogu biti dani Velikoga tjedna, gdje na neki način „preskočimo“ vrijeme od Cvjetnice do četvrtka navečer, jer tada se „ništa ne događa“. Doista? Da znate da vam je ovo posljednji tjedan na zemlji, većinu tjedna biste proveli „ne radeći ništa“? Sumnjamo...

U ovim svetim danima, započnite istraživati i upoznavati Bibliju, na neki od mnogobrojnih načina. Evo nekih.

PRIJEDLOG:

Većina nas posjeduje „Jeruzalemsku Bibliju“ koja u sebi sadrži iscrpna objašnjenja o biblijskim tekstovima. Jeste li ih nekad pročitali?

Ovih dana, na više online načina možete ući u otajstvo Velikog tjedna kroz Bibliju, npr uz sljedeća video-predavanja:

Isusovi posljednji dani 1/2 (don Damir Stojić)

Isusovi posljednji dani 2/2 (don Damir Stojić)

Biblijska kateheza - Isusova muka u Starome zavjetu (vlč. Tomislav Šagud)

ZA ONE KOJI ŽELE VIŠE:

Mnoštvo biblijskih obrazovnih materijala u raznovrsnim oblicima možete pronaći na stranici amdg.eu koju održava p. Niko Bilić, DI. (Znate što znači kratica AMDG, zar ne? 🧐)

Za one koji se služe engleskim jezikom: preporučamo web-stranicu ili mobilnu aplikaciju Catena Bible, koja za svaki redak iz Biblije donosi mnoštvo komentara crkvenih otaca iz prvih stoljeća kršćanstva, naučitelja Crkve i odabranih teologa. Takvo čitanje Biblije donosi posve novi pogled na „već poznate“ tekstove. Pokušajte!

21 MOLITVA ZA SVEĆENIKE

4. tjedan - četvrtak, 9. travnja - VELIKI ČETVRTAK

U uobičajenim okolnostima, na Veliki četvrtak prijepodne, svećenici u zajedništvu sa svojim biskupom slave Misu posvete ulja, na kojoj „pred svojim biskupom i svetim Božjim narodom“ obnavljaju svoja svećenička obećanja koja su dali na svećeničkom ređenju. 🙏

Nakon obnove obećanja, biskup poziva narod:
„Vi pak, predragi sinovi i kćeri, molite za svoje prezbitere: da Bog obilato izlije na njih svoja dobra da bi, kao vjerni službenici Krista – Vrhovnog svećenika, doveli vas k njemu, izvoru spasenja.“ Pa poslušajmo biskupa... 👂

Veliki četvrtak, dan ustanovljenja euharistije i svećeničkog reda, idealna je prilika da započnete (i kasnije iz dana u dan nastavite) molitvu za svećenike. Kaže se, pomalo u šali, da imate onakvog svećenika kakvog ste si izmolili... 😊 No, laici su doista pozvani i odgovorni molitvom podržavati svoje pastire, kako bi povjereno stado uspješno doveli vječnom životu, te se tako po njima i sami spasili. Bez molitvene podrške, to će ići – teško i nikako. 😞

PRIJEDLOG:

Danas se u molitvi sjetite svih svećenika koji su prošli kroz vaš život. Trenutnog župnika, župnih vikara ako ih imate, svih bivših župnika, svećenika koji vas je krstio, prvi puta ispovjedio, pričestio, krizmao, vjenčao, svećenika koji su vas poučavali u vjeri, kod kojih ste se ispovijedali, koji su vam na bilo koji način pružili podršku, molitvu, savjet... Sjetite se svećenika koji su vam jako dragi i važni, ali još više i onih kojima nešto zamjerate, koji su vas (vjerojatno nehotice) povrijedili, koji nisu bili „na visini zadatka“ ili su vas na neki način sablaznili. Sjetite se pritom da je svećenik „... od ljudi uzet, za ljude se postavlja ...“ te da „... je i sâm zaogrnut slabošću.“ (Heb 5, 1-2)

Uz molitvu, možete odlučiti napraviti neku posebnu žrtvu ili dobro djelo za svećenike, ili za nekog od njih tko vam je posebno na srcu. Možete to zadržati za sebe, a možda je danas prilika i saopćiti mu to na neki način. Možda mu je to baš danas, u vremenu kada je „prisilno“ fizički odvojen od svoga stada, potrebno. 💔

Postoji mnoštvo molitava koje možete moliti za svoje svećenike, poput ove

Inspiraciju za molitvu možete pronaći i u Redu Mise posvete ulja (npr. Obnova obećanja, Predslovlje...)

Što god da molite, kako god da molite, samo – budite ustrajni! 💪

ZA ONE KOJI ŽELE VIŠE:

Jeste li čuli za „Gospin štit“? To je svakodnevna molitva skupina od 7 osoba, gdje svatko jedan dan u tjednu svoje molitve i žrtve prikazuje za nekog svećenika/redovnika/redovnicu... U našoj Župi trenutno imamo četiri takve skupine, koje već godinama mole za našeg župnika i sve bogoslove. Možda i vi možete okupiti nekoliko prijatelja, i odlučiti se za ovakav vid molitve?

22 RAZMATRANJE ISUSOVE MUKE

4. tjedan - petak, 10. travnja - VELIKI PETAK

„Neobični“ Veliki četvrtak - od cijelog vazmenog trodnevlja možda „najmanje popularan“ dan među vjernicima (koja šteta!) – nekako je prošao. No, Veliki petak sa svojim jednostavnim, a znakovitim obredima i pobožnostima silno je drag narodu, koji pobožno iskazuje štovanje Raspetom Spasitelju u višesatnom obredu. 🛐

Što raditi danas, kada smo lišeni Obreda Muke Gospodnje? Što ćemo bez „znakova“, bez prostracije svećenika u potpunoj tišini pred ogoljenim oltarom, bez liturgijskog čitanja Muke, bez dugog klanjanja križu uz pjevanje bez instrumenata, bez pobožnosti Križnoga puta u parku? 😳

Možemo li se osloboditi navezanosti na znakove koji su nam uskraćeni, a usredotočiti se na ono bitno u ovome svetom danu? Pokušati, gledajući u Raspetog, duboko doživjeti istinu: ovoliko je Bog ljubio svijet. ❣️

PRIJEDLOG:

Umjesto tuge što su nam uskraćeni Obredi, pronađite kreativne načine da proživite ovaj dan što dublje možete. Uz zapovijedani post i nemrs, odrecite se izvora buke i nepotrebnih zanimacija. Posebnu pažnju posvetite vremenu od 12 do 15 sati, posljednjim satima Isusovog života. Odaberite načine razmatranja Isusove muke, poput:

Čitanje današnjeg evanđeoskog izvještaja o Muci – Evanđelje po Ivanu

Molitve svete Brigite kao podloga razmatranju:

Razmatranje o „7 Isusovih posljednjih riječi“

Ako ste na Savici, na prozorima i balkonima od 16 sati dočekajte znak našega spasenja, kojeg ćemo pronijeti našim ulicama ✝️

Za vizualne tipove: film „Pasija“ – cijeli ili barem njegovi isječcci – mogu biti dobra podloga za molitvu, razmatranje, osobno proživljavanje Kristove muke...

ZA ONE KOJI ŽELE VIŠE:

Danas počinje Devetnica Božjem milosrđu koje se posebnom svetkovinom slavi na Bijelu nedjelju. Božje milosrđe posebno je iskazano njegovom smrću i krvlju prolivenom za nas. Ohrabrite se i predajte mu se...

23 S ISUSOM U PODZEMLJU

4. tjedan - subota, 11. travnja - VELIKA SUBOTA

Ponegdje se može pročitati: „Veliki petak jedini je dan u godini kada nema mise...“ <- ova izjava je kalendarski točna, no liturgijski je kalendar malo drugačiji. Vazmeno bdjenje na Veliku subotu, koje ne bi trebalo započeti prije nego padne noć, niti završiti nakon što svane zora, već pripada nedjelji – Uskrsu. Misal navodi: „Na Veliku subotu Crkva ostaje uz grob Gospodnji razmatrajući njegovu muku i smrt i uzdržana je od misne žrtve.“

Možda se pitate: pa dobro, što je Isus radio na Veliku subotu?

U Apostolskom vjerovanju molimo: „...raspet umro i pokopan; SAŠAO NAD PAKAO, treći dan uskrsnuo od mrtvih...“ Kako stojimo s razumijevanjem tog izraza, „sašao nad pakao“? 🧐

„U njemu [Krist] otiđe i propovijedati duhovima u tamnici ...“ (1 Pt 3,18-22), „Zato je i mrtvima naviješteno evanđelje ...“ (1 Pt 4, 6)

Katekizam Katoličke Crkve u stavcima 632-635 donosi lijepo objašnjenje, koje nam ne stane u nekoliko redaka. Ukratko:
„Isus je kao svi ljudi upoznao smrt i stigao je k njima svojom dušom u boravište mrtvih. Ali on je onamo sišao kao Spasitelj, proglašujući Radosnu vijest duhovima koji su ondje bili zatvoreni.“

PRIJEDLOG:

U miru pročitajte KKC 632-635, koji objašnjava ovo spasonosno otajstvo

U Službi čitanja Časoslova Velike subote nalazi se predivan tekst „Gospodinov silazak u podzemlje“, drevna homilija o tome kako je Gospodin - tijekom velike tišine na zemlji, dok se činilo da „Kralj spava“ – otišao u podzemlje potražiti Adama... ❣️ O ovom tekstu može se meditirati satima...

Pjevana verzija homilije dostupna je ovdje

Danas u molitvi posebno zahvalite na otkupljenju – svom vlastitom i cijeloga svijeta. Stavite se „u kožu“ pravednika prije Krista, koji su nakon smrti čekali da im Krist navijesti Radosnu vijest, na koju smo mi tako naviknuti i prema njoj tako ravnodušni...

24 NEDJELJNI IZAZOV – ZADATAK 3: USKRSNE PJESME

5. tjedan - nedjelja, 12. travnja - USKRS

🎶 Aleluja! Slavite Gospodina!
„Ovo je dan što ga učini Gospodin, kličimo i radujmo se njemu.“ 🎶

Kroz cijelu korizmu nismo pjevali „Aleluja“, niti „Slava Bogu na visini“, utišavali smo radost na račun pokore i ozbiljnosti vremena – sad je vrijeme da sve nadoknadimo. 😊 Uskrsne pjesme bogate su teologijom sažetom u nekoliko redaka, i šteta je što ih ne znamo baš velik broj... 😞 Čak ih ni na Webu ne možete jednostavno pronaći u audio/video formatu, iako se nađe pokoja kvalitetna izvedba. Nema druge nego učiti, morat ćemo poraditi na tome u Župi, ako ne stignemo u ovom vazmenom vremenu, onda iduće godine... 💪

ZADATAK:

Pozabavite se istraživanjem uskrsnih pjesama. Pronađite neku pjesmaricu, sjetite se neke uskrsne pjesme koju volite, ili zapišite tekst neke pjesme koju ćete danas čuti na prijenosu mise, a dosad je niste znali. Naučite je pjevati. Proučite tekst – nemojte se zadržati samo na prvoj kitici! Daljnje kitice obično kriju pravo malo bogatstvo, do kojeg rijetko kad „prokopamo“ put...

Možete nam u komentar napisati neki redak pjesme koja vam se posebno svidjela ili vam otkrila nešto novo.

Neki naslovi uskrsnih pjesama: „Pjevaj hvale, Magdaleno“, „Gospodin slavno uskrsnu“, „Kraljice neba“, „Na gozbu Kralja Jaganjca“, „Radujte se, kršćani“, „Uskrsnu Isus doista“, „Žrtvi uskrsnici“ (vazmena Posljednica)...

Najvažniji dio zadatka: PJEVAJTE! Glasom, srcem, dušom, svim svojim bićem... Aleluja! 🎶🎵

25 SVJEDOČENJE

5. tjedan - nedjelja, 12. travnja - USKRSNI PONEDJELJAK

„Sretan Uskrs! Jeste fino papali? Jao, kako vam je lijepa torta, i jaja su vam krasno uspjela... Nek smo mi samo zdravi, dao Bog zdravlja i svega i... Eto, lijepo se provedite ovih dana...“ 🎉

A možda... Možda je Uskrs, i to upravo ovakav „izolirani“ Uskrs, prilika za nešto više, za svjedočenje što Uskrs doista jest. Tko je Uskrsli za vas. Što je vama osobno učinio. Možda ste doživjeli nešto posebno ove „pustinjske“ korizme. Možda je to bila vaša neočekivana duhovna obnova. Možda ste zbog uskraćenog nebitnog više doživjeli bitno. Možda ste s balkona pozdravljali živoga Boga koji je prolazio ulicama našega kvarta. Možda ste klečali na golom betonu pred Isusom Kristom, ne mareći previše za poglede susjeda. Možda ste samo gledali te susjede koji kleče i čudili im se. Možda ste po prvi put – ili po tko zna koji put – iskreno rekli: Gospodin moj i Bog moj. 🛐

Biblijska čitanja će nas sljedećih dana, u Vazmenoj osmini, često pozivati na svjedočenje. Isusovi učenici činili su to kako najbolje znaju, često u strahu, sve do silaska Duha Svetoga koji im je dao punu snagu svjedočenja. Možda je ovo prilika i za nas... 🏃‍♀️️🏃‍♂️️

PRIJEDLOG:

Pročitajte današnja misna čitanja. „Na dan Pedesetnice ustade Petar zajedno s jedanaestoricom, podiže glas i prozbori: „Židovi i svi što boravite u Jeruzalemu, ovo znajte i riječi mi poslušajte: (...) Braćo, dopustite da vam otvoreno kažem: (...) Toga Isusa uskrisi Bog! Svi smo mi tomu svjedoci.“
„U ono vrijeme: Žene otiđoše žurno s groba te sa strahom i velikom radošću otrčaše javiti njegovim učenicima. (...) Tada im Isus reče: »Ne bojte se! Idite, javite mojoj braći da pođu u Galileju! Ondje će me vidjeti!“

Iskoristite priliku koju imamo ovih dana u razgovorima s poznanicima, prijateljima i rodbinom. Uz „Sretan Uskrs!“, recite im - sasvim jednostavnim riječima, ali iz osobnog iskustva - što ste ovih dana doživjeli, kako ste i gdje susreli Gospodina. Prenesite im Radosnu vijest o Uskrslom; svatko na svoj, autentičan način. Budite i vi svjedoci svojim bližnjima.

26 VAZMENA POSLJEDNICA – Svetoj Žrtvi uskrsnici

5. tjedan - nedjelja, 12. travnja - USKRSNI UTORAK

Razni veliki blagdani Crkve od davnina su sadržavali „posljednice“ – posebne svečane pjesme pjevane nakon poklika „Aleluja“, a prije navještaja evanđelja. Nakon Tridentskog koncila u 16. stoljeću smanjuje se njihov broj, a danas ih je preostalo samo nekoliko; dvije su vam sigurno poznate: „Dođi, Duše Presveti“ (Pedesetnica) te „Hvali, Sion“ (Tijelovo). Po današnjim liturgijskim pravilima, posljednice se čitaju ili pjevaju nakon 2. čitanja, a prije Aleluje.

„Svetoj Žrtvi uskrsnici“ (Victimae paschali laudes) vazmena je posljednica, koja se čita ili pjeva na misama na sâm dan Uskrsa. Nastala je vjerojatno u 11. stoljeću, a izražava radost zbog Kristovog uskrsnuća, povezujući obrednu žrtvu iz Starog Zavjeta, svjedočanstva uskrsnuća iz evanđelja i naš sadašnji život.

PRIJEDLOG:

Poslušajte izvedbu gregorijanskog korala „Žrtvi uskrsnici slavu“. Ovu ste verziju mogli čuti i tijekom ophoda s Presvetim ulicama Savice na Uskrs (ako je vašu ulicu „zapala“ baš ta pjesma 😊)

Ako ste željni profesionalno otpjevanog „pučkog napjeva“, predlažemo obradu „Svetoj Žrtvi uskrsnici“ prema pjevanju pučkih pjevača Župe Gospe Snježne iz Vida

I naravno – proučite tekst. Ponesite ga u svoju osobnu molitvu:
„Ufanje mi uskrslo je, Krist, moj Gospod, i sve moje!“

ZA ONE KOJI ŽELE VIŠE:

Pročitajte kratki opis ove posljednice mons. Ivana Milovčića

Evo i teksta posljednice:

Svetoj Žrtvi uskrsnici

dajte slavu krštenici!

Janje ovce oslobodi,

Krist nas grešne preporodi.

Sa Životom smrt se sasta

i čudesna borba nasta:

Vođa živih pade tada

I živ živcat opet vlada.

Marijo, o reci, što je?

Što ti oko vidjelo je?

„Grob ja vidjeh Krista Boga,

svijetlu slavu uskrsloga.

Anđele i platno bijelo,

u kom bješe sveto tijelo.

Ufanje mi uskrslo je,

Krist, moj Gospod, i sve moje;

pred vama će tamo gdje je

cvjetna strana Galileje.“

Znamo da si doistine

uskrsnuo, Božji Sine;

Pobjedniče, Kralju divan,

budi nama milostivan!

Amen, aleluja!

27 USKRSNA / VAZMENA OSMINA

5. tjedan - nedjelja, 12. travnja - USKRSNA SRIJEDA

SRETAN USKRS! 🎉

Vjerojatno znate da uskrsno/vazmeno vrijeme traje do Pedesetnice, svetkovine Duhova, ali jeste li znali da Uskrs traje – čak OSAM dana? Pravi, pravcati Uskrs. Ova nam je svetkovina toliko važna i toliko puna sadržaja da se njena puna proslava proteže sve do sljedeće nedjelje, i svaki je dan u ovome tjednu – USKRS! (usput, i Božić ima svoju Osminu... 😊)

Ovaj se tjedan u prošlosti nazivao i „Bijeli tjedan“ (i danas nedjelju nakon Uskrsa nazivamo „Bijelom nedjeljom“), jer su novokrštenici, kršteni u uskrsnoj noći, cijeloga tjedna nosili svoju bijelu odjeću i na poseban način sudjelovali u obredima.

Ako pratite prijenose misa iz dana u dan, možete primijetiti neke detalje, poput svakodnevnog recitiranja himna „Slava Bogu na visini“, ponavljanja istog retka uz poklik Aleluja: „OVO je dan što ga učini Gospodin, kličimo i radujmo se njemu.“, malih promjena u euharistijskoj molitvi koji naglašavaju riječ „danas“, svečanog pozdrava „Idite u miru, aleluja, aleluja!“, itd.

Također, evanđelja tijekom ovoga tjedna opisuju razne događaje nedjelje, dana uskrsnuća, posebno razne Isusove susrete: sa ženama, s Marijom Magdalenom, s dvojicom učenika na putu u Emaus i cijelom grupom učenika bez Tome, susrete na moru uz Isusov slasni doručak, te konačno susret s učenicima i (ne)vjernim Tomom, o čemu ćemo slušati sljedeće nedjelje... 📖

PRIJEDLOG:

Možda ste nekome propustili čestitati Uskrs... Zašto ne biste to ispravili, i započeli razgovor ne s „isprikom zbog kašnjenja“, već s objašnjenjem da je svaki dan ovoga tjedna Uskrs, i da s punim pravom još smijete čestitati i prenijeti uskrsnu radost?

U miru pročitajte sva evanđelja ovoga tjedna, kako biste dobili širu sliku Isusovih susreta s učenicima. Jeste li i vi uspjeli susresti Uskrslog ovih dana?
Dnevna misna čitanja dostupna su na stranici Hrvatskog instituta za liturgijski pastoral

ZA ONE KOJI ŽELE VIŠE:

Više detalja o Uskrsnoj osmini pročitajte u tekstu liturgičara mr. sc. Tomislava Hačka

28 IME ISUSOVO

5. tjedan - nedjelja, 12. travnja - USKRSNI ČETVRTAK

Ovih dana u misnim čitanjima često ćemo spominjati Ime – Ime Isusa Krista, koje daje snagu i spasenje:

📖 „I po vjeri u njegovo Ime, to je Ime dalo snagu ovomu kojega gledate i poznate: vjera u Njega vratila je ovomu potpuno zdravlje naočigled vas sviju.“

📖 „Gospodine, Bože naš, divno li je ime tvoje po svoj zemlji!“

📖 „Ovako je pisano: 'Krist će trpjeti i treći dan ustati od mrtvih, i u njegovo će se ime propovijedati obraćenje i otpuštanje grijeha po svim narodima počevši od Jeruzalema.' Vi ste tomu svjedoci.“

📖 „Izvedoše apostole preda se pa ih stadoše ispitivati: »Kojom snagom ili po kojem imenu vi to učiniste?«“, „Po kome je ovaj spašen? Neka bude znano svima vama i svemu narodu Izraelovu: po imenu Isusa Krista Nazarećanina, kojega ste vi raspeli, a kojega Bog uskrisi od mrtvih! (...) Nema uistinu pod nebom drugoga imena dana ljudima po kojemu se možemo spasiti.“

Očito je to Ime sveto i moćno, „Ime nad svakim imenom“, pred njim se prigiba „svako koljeno nebesnika, zemnika i podzemnika“.

PRIJEDLOG:

Prigibaju li se i naša koljena i srca na spomen tog moćnog Imena? Ili nam služi u svakodnevnom govoru kao poštapalica, kao tek usputni izraz čuđenja i slično? Možda je vrijeme da se od ove loše navike odviknemo, iskreno se za nju pokajemo, i u sljedećoj prilici je ispovjedimo...

Nadamo se da među čitateljima ovoga teksta nema bogopsovača (to je tek materija za ispovijed! 😮). Ipak, možemo razmisliti kako se postavljamo kada u svojoj blizini čujemo neku vrstu bogopsovke... Prešutimo? Pravimo se da se ništa nije dogodilo? Postoji nekoliko ideja, ovisno o prilici u kojoj se nađete: u sebi ili naglas izreći „Blagoslovljeno Ime Isusovo!“ ili neki sličan zaziv, dati do znanja psovaču da to nije u redu ma što god on (ne)vjerovao, u uredu postaviti „kasicu-prasicu“ za psovke (ovo daje bolje rezultate nego što mislite...). Oslobodimo se ljudskih obzira i proslavimo njegovo Ime. Evo jednog svjedočanstva na tu temu

Izmolite Litanije Presvetom Imenu Isusovu

ZA ONE KOJI ŽELE VIŠE:

Za glazbene tipove: poslušajte slavljeničku pjesmu „Sva je snaga u imenu Isus“

Blagdan Imena Isusova slavimo 3. siječnja, ali nema veze – saznajte više o Imenu

29 KRALJICE NEBA

5. tjedan - nedjelja, 12. travnja - USKRSNI PETAK

U ideji #6 opisali smo molitvu „Anđeo Gospodnji“ kojom se, na prekretnici dana – u podne (a i u ujutro i uvečer) spominjemo Isusovog utjelovljenja. Ipak, ta se molitva ne moli baš svakog dana...

Tijekom cijelog vazmenog vremena, od Uskrsa do Pedesetnice, umjesto Angelusa molimo molitvu „Kraljice neba“ (Regina caeli). Najstariji zapis ove molitve je iz 12. stoljeća, a po zapisu iz 13. stoljeća, molitva je nastala krajem 6. stoljeća, prilikom procesije koju je vodio papa Grgur Veliki, s nakanom prestanka EPIDEMIJE kuge u Rimu (kako prikladno! 😊). U procesiji sa slikom Djevice Marije, začulo se anđeosko pjevanje - anđeli su pjevali prva tri poklika molitve: „Kraljice neba, raduj se, aleluja. Jer koga si dostojna bila nositi, aleluja. Uskrsnu kako je rekao, aleluja.“. Na to je papa nadodao „Moli za nas Boga, aleluja!“ Ta je procesija bila i završetak epidemije kuge u Rimu...

PRIJEDLOG:

Zvuči logično: naučite moliti Kraljice neba, i molite svaki dan. Pritom se možete sjetiti i da je nastala tijekom epidemije...

Hrvati imaju vrlo lijepu i mnogima omiljenu pjevanu verziju s početka 19. stoljeća (najvjerojatniji autor glazbe je fra Marijan Jaić), svi je znamo, pa zašto ne moliti pjevajući?

Više o procesiji u Rimu i pripadajućoj legendi nastanka molitve:

Više o molitvi, uz napjev gregorijanskog korala

Kraljice neba, raduj se, aleluja.
Jer koga si dostojna bila nositi, aleluja.
Uskrsnu kako je rekao, aleluja.
Moli Boga za nas, aleluja.

P. Veseli se i raduj, Djevice Marijo, aleluja.
O. Jer je uskrsnuo Gospodin uistinu, aleluja.

Pomolimo se. Bože, koji si se udostojao razveseliti svijet uskrsnućem svoga Sina, Gospodina našega Isusa Krista, daj, molimo te, da po njegovoj Majci, Djevici Mariji, postignemo radosti vječnoga života. Po istom Kristu Gospodinu našemu. Amen.

30 VAZMENI HVALOSPJEV

5. tjedan - subota, 18. travnja

Jedan od bisera Vazmenog trodnevlja sigurno je Vazmeni hvalospjev ili Hvalospjev uskrsnoj svijeći (lat. Exsultet – od početnih riječi „Nek' usklikne...“). S obzirom da nam je ove godine možda malo pobjegao jer smo ga pratili putem medija, ova subota u Vazmenoj osmini dobar je dan da ga u miru proučimo. 😊

Hvalospjev se pjeva na početku Vazmenog bdjenja na Veliku subotu, nakon što se uskrsna svijeća svečano unese uz trostruki poklik „Svjetlo Kristovo! – Bogu hvala!“. Tekst hvalospjeva je prebogat da o njemu ovdje razglabamo, pa predlažemo sljedeće:

PRIJEDLOG:

Poslušajte Vazmeni hvalospjev (kraća verzija)

Uz slušanje pratite tekst – ovdje donosimo dulju verziju. Tekst je idealan za „uskrsnu“ osobnu molitvu ovoga vikenda – sigurno ćete pronaći redak kao stvoren za vas...

ZA ONE KOJI ŽELE VIŠE:

Pročitajte članak dr. Ivana Šaška koji detaljno opisuje tekst Hvalospjeva

Još tekstova o vazmenom bdjenju, simbolima, uskrsnoj svijeći možete pronaći u primjerku Živoga vrela, dostupnom na web-arhivu

31 NEDJELJNI IZAZOV – ZADATAK 4: BOŽJE MILOSRĐE U MOM ŽIVOTU

6. tjedan - nedjelja, 19. travnja - NEDJELJA BOŽJEGA MILOSRĐA

„Moja kćeri, govori cijelomu svijetu o mojemu neshvatljivom milosrđu. Želim da svetkovina milosrđa bude utočište i zaklon svim dušama, osobito bijednim grješnicima. Toga dana bit će otvorene nutrine mojega milosrđa i ja ću izlijevati mora milosti na duše koje se približe izvoru mojega milosrđa. Duša koja se ispovijedi i pričesti dobit će potpuni oprost od grijeha i kazni. Toga su dana otvorene sve rijeke Božjih milosti. Neka se ne boji približiti k meni niti jedna duša, makar joj grijesi bili poput purpura. Moje je milosrđe tako veliko da kroz čitavu vječnost ostaje neshvatljivo svakom razumu, bilo ljudskom, bilo anđeoskom. Sve što postoji izišlo je iz nutrine moga milosrđa. Svaka će duša u odnosu sa mnom čitavu vječnost razmatrati moju ljubav i milosrđe. Svetkovina milosrđa izvire iz moje nutrine i želim da se slavi u prvu nedjelju po Uskrsu. Čovječanstvo neće pronaći mira dok se ne obrati izvoru mojega milosrđa.“ (Isus sv. Faustini, Dn. 699)

Postoji toliko stvari koje danas, na Nedjelju Božjega milosrđa, a posebno u 15 sati – „času milosrđa“ - možete učiniti... Svakako pročitajte sljedeće ideje:

Kako proslaviti svetkovinu Božjeg milosrđa u svom domu

članak o dobivanju potpunog oprosta na današnji dan

Vjerujemo da će mnogi danas izmoliti i Krunicu Božjega milosrđa i Zazive Božjemu milosrđu, i još ponešto... Ali, nedjelja je, pa po običaju imamo i nedjeljni zadatak. 😊

ZADATAK: Božje milosrđe u mom životu

Uz sve pobožnosti, nemojte propustiti vrijeme za osobni susret s Božjim milosrđem. U tišini prođite kroz svoj život, dozvolite Duhu Svetomu da vam pokaže konkretne situacije u vašoj osobnoj povijesti, gdje vas je Božje milosrđe spasilo od propasti, izvuklo iz gliba grijeha, vratilo u slobodu djeteta Božjeg...

Možda možete učiniti i korak dalje: pokušati prepoznati gdje vas je Božja ljubav i njegovo milosrđe unaprijed sačuvalo od grijeha, izvuklo iz napasti, spriječilo da upadnete u neku veću duhovnu nevolju... I to su plodovi neizmjernog Božjeg milosrđa, a teško ih otkrivamo, pa rijetko za njih i zahvaljujemo. Danas je prilika da to ispravimo.

32 MILOSRĐE I USKRS – „... jer oprost je zasjao iz groba.“

6. tjedan - ponedjeljak, 20. travnja

Premalo nam je jedan dan da obuhvatimo neizmjerno Božje milosrđe... 🤗 Zato danas donosimo jedan tekst, uskrsnu propovijed sv. Ivana Zlatoustog, koja se na Uskrs čita u Jutarnjoj molitvi Službe časova po bizantskom obredu, u Grkokatoličkoj crkvi.

Sveti Ivan Zlatousti, naučitelj Crkve, vrsni i gorljivi propovjednik 4. stoljeća, u svojoj je propovijedi povezao Kristovu smrt i uskrsnuće, pobjedu nad paklom, grijehom i smrću, s velikim milosrđem koje je time pripravljeno za svakoga od nas, „jer oprost je zasjao iz groba“. Pritom milosrdnom Bogu nije važno „u koju uru“ smo započeli raditi, „jer Gospodin je plemenit, on prima zadnjega kao prvoga“.

📖 „Uđite, dakle, svi, u radost svoga Gospodara: primite nagradu, prvi kao drugi; bogati i siromašni, kličite zajedno; umjereni, lijeni, poštujte ovaj dan; vi koji ste postili, i vi koji niste postili, radujte se danas...
Gozba je pripravljena; sudjelujte u njoj svi. Ugojeno tele je posluženo; neka nitko ne ode gladan. Neka se svi naslađuju u gozbi vjere; primite svi bogatstva dobrote. Neka nitko ne žali svoje siromaštvo, jer zajedničko se kraljevstvo pojavilo.“

PRIJEDLOG:

Poslušajte ovu propovijed koju je u meditativnom stilu pripremila Katolička evangelizacijska skupina Duhovni kutak. Savršena podloga za osobnu molitvu ovih dana...

Ako vam je lakše pratiti, tekst Propovijedi nalazi se ovdje

ZA ONE KOJI ŽELE VIŠE:

Tekstovi crkvenih otaca veliko su blago Crkve. Pročitajte još njihovih misli o Božjem milosrđu

33 MILOSRĐE I USKRS – Slika Milosrdnog Isusa

6. tjedan - utorak, 21. travnja

Nastavljamo još malo o Božjem milosrđu... Svi doma imamo barem jednu (neki možda i više, u svakoj sobi po jednu? 😉) sliku Milosrdnog Isusa, koja ima i drugi naziv – „slika Božjega milosrđa“. Sâm Isus izričito je tražio da ova slika bude naslikana, a sestra Faustina nadzirala je njezinu izradu:
📖 „Navečer, kad sam bila u ćeliji, ugledala sam Isusa, Gospodina, u bijeloj odjeći. Jedna ruka je podignuta za blagoslov, druga je dodirivala odjeću na grudima. Iz otvorenog dijela odjeće na prsima izlazile su dvije velike zrake: crvena i bijela. Šuteći promatrah Gospodina. Moja duša je bila prožeta strahom ali i velikom radošću. Nakon nekog vremena Isus mi reče: ‘Naslikaj sliku prema onom što vidiš, s potpisom: Isuse, ja se uzdam u tebe. Ja želim da se ta slika štuje, najprije u vašoj kapeli, a onda u cijelom svijetu.“ (Dnevnik sestre Faustine, 47)

Poneki detalj o slici već znamo, na primjer: crvena i bijela zraka koje izlaze iz Isusovog probodenog srca označavaju krv i vodu poteklu za naše spasenje: „Kada dođoše do Isusa i vidješe da je već umro, ne prebiše mu golijeni, nego mu jedan od vojnika kopljem probode bok i odmah poteče krv i voda.“ (Iv 19,33).
📖 „Obje zrake znače krv i vodu. Bijela zraka označuje vodu koja opravdava duše. Crvena zraka označuje krv koja je život duša… Ove dvije zrake izvirale su nekoć iz dubina mog milosrđa, kad je koplje otvorilo moje umiruće srce na križu.“ (Dnevnik, 299)

No, možda ste primijetili da postoji više različitih „verzija“ slike. Nekako nam je poznatija ona „modernija“, no – to NIJE izvorna slika. Izvorna, dugo zanemarivana slika, ima vrlo dramatičnu povijest, a danas se čuva u gradu Vilniusu, u Litvi. Na prvi pogled, pogotovo gledanjem loše kopije, mnogima se ne čini privlačna. No, ipak:
📖 „Ovo je zaista posebna slika, u svemu. Zato je i treba promatrati na poseban način. Najbolje iskustvo ove čudesne slike prolaziš kada sam imaš slomljeno srce, otvoreno zbog udaraca bližnjih, spušten pogled, rane koje skrivaš i nerado pokazuješ... Tada ti slika postaje stvarna! Tada ti Isus postaje živ!“ (p. Marko Glogović)

PRIJEDLOG:

Pročitajte tekst p. Marka Glogovića, koji opisuje povijest, posebnosti i detalje izvorne slike te je povezuje s otajstvom Božjega milosrđa:

Pročitajte razgovor s Danielom diSilvom, redateljem dokumentarnog filma „Izvorna slika Božjeg Milosrđa“

Pogledajte 5-minutnu video najavu filma (na engleskom jeziku, s engleskim titlovima)

ZA ONE KOJI ŽELE VIŠE

Ako vas zanima još informacija, pročitajte knjigu „Slika Boga nevidljivoga“ (p. Marko Glogović, Verbum)

34 DJELA APOSTOLSKA

6. tjedan - srijeda, 22. travnja

U vazmenom vremenu, na misi čitamo Djela apostolska, knjigu Novoga Zavjeta koja govori o događajima u prvoj Crkvi, o životu i djelima apostola, posebno apostolskih prvaka Petra i Pavla. Djela apostolska obuhvaćaju vrijeme od Isusovog uzašašća do Pavlovog dolaska u Rim 61. godine.

E sad... Ako idete (kad Odredbe HBK nisu na snazi 🤔) na misu samo nedjeljom, čut ćete jaaaako malo odlomaka iz Djela apostolskih. Ako idete i češće, tijekom tjedna, čut ćete nešto više odlomaka. Ali opet – ne sve. A tekst se tako lako čita, vrlo je životan, a uključuje i neke prilično neočekivane događaje. 😳 Tako u Djelima možete saznati:

kako je jedan bračni par umro zbog sasvim bespotrebne laži

kako je Šimun čarobnjak pokušao kupiti izljev Duha Svetoga

kako je Petar uskrisio učenicu Tabitu

kada su se učenici počeli nazivati kršćanima

zašto je oslijepio Elim Vračar

kako je u Jeruzalemu protekao prvi crkveni Sabor, tj. Koncil

kako je Pavao preživio kamenovanje, Petar anđeoskom intervencijom oslobođen iz tamnice, te kako su Pavla i Silu njihovi vlastiti tamničari morali izvesti iz tamnice

kako je zli duh nadjačao (i gole ih iz kuće izbacio) "lažne" egzorciste

kako je, zbog predugačke Pavlove propovijedi 🙃, mladić zaspao, pao s prozora i umro 😳 (ne brinite, Pavao ga je oživio 😉)

zašto Pavla nisu smjeli bičevati

kako je Pavao mudrim govorom posvađao farizeje i saduceje

kako su urođenici na otoku zbog zmije pomislili da je Pavao bog

PRIJEDLOG:

Prijedlog ne moramo ni pisati – pročitajte Djela apostolska, ne treba vam puno vremena. Na taj način, čitajući slijedno, dobit ćete bolju sliku o događajima u mladoj Crkvi

ZA ONE KOJI ŽELE VIŠE:

Već smo spominjali: uvijek je dobro pročitati što o tekstu kaže Jeruzalemska biblija s komentarima

Za one koji znaju engleski, ponovno preporučamo stranicu/aplikaciju Catena Bible, s komentarima crkvenih otaca za svaki pojedini redak

35 POSLANICA DIOGNETU

6. tjedan - četvrtak, 23. travnja

Sigurno vam je poznat opis života prve kršćanske zajednice iz Djela apostolskih, kojeg smo čitali ove nedjelje:„Braća bijahu postojana u nauku apostolskom, u zajedništvu, lomljenju kruha i molitvama. ...“ (Dj 2, 42-47). No, ako vas je čitanje Djela (krenuli ste s čitanjem, zar ne? 🤔) zainteresiralo za život prvih kršćana, predlažemo još jedan „biser kršćanske starine“ – Poslanicu Diognetu.

Ovaj tekst ima nejasnu povijest, nismo sigurni ni kada je nastao (vjerojatno u II. stoljeću), ni tko je autor, ni kome je upućena (vjerojatno nekom uglednom poganinu koji je htio saznati više o kršćanstvu). No, važniji od povijesti je sadržaj teksta, posebno njegovog najpoznatijeg dijela – opisa kršćana u svijetu. Evo nekoliko rečenica za zagrijavanje: 📖 „Kršćani se ne razlikuju od ostalih ljudi ni područjem gdje stanuju, ni jezikom, ni načinom života. (...) prihvaćajući svagdje domaće običaje u odijevanju, hrani i uopće načinu života, oni žive i time predlažu izvanredan i po jednodušnom mišljenju svih nevjerojatan način života. (...) Svaka im je tuđa pokrajina domovina, a svaka domovina tuđina. (...) Provode život na zemlji, ali na nebu imaju domovinu. Pokoravaju se izglasanim zakonima, a načinom svoga života nadvisuju zakone. (...) U svemu oskudijevaju, a svime obiluju. Sramote ih, a oni i u sramoti doživljavaju slavu. Izruguju im dobar glas, a svjedoče o njihovoj pravednosti. (...) Mrzitelji ne mogu iznijeti razloga zbog kojeg su im neprijatelji. (...) Da kažem jednostavno: što je duša u tijelu, to su kršćani u svijetu. Duša se nalazi u svim dijelovima tijela, a kršćani u svim gradovima svijeta. (...) I kršćani se nalaze u svijetu kao u tamnici, ali oni drže na okupu svijet. (...) Bog ih je postavio na takav položaj s kojega im nije dopušteno pobjeći.“

PRIJEDLOG:

Cjeloviti tekst, opis kršćana u svijetu iz Poslanice Diognetu pročitajte ovdje

Razmislite u molitvi: Kakav bi bio opis kršćana današnjice? I još važnije: da netko objektivno promatra i opisuje pojedine kršćane, kako bi opisao - mene? 🤔

ZA ONE KOJI ŽELE VIŠE:

Više informacija, te cjeloviti tekst Poslanice (10-ak stranica) pronađite u članku Ivana Petra Bocka: „Poslanica Diognetu“

Identičan prijevod, dostupan kao tekst nalazi se ovdje.

36GOSPA KOJA RAZVEZUJE ČVOROVE

6. tjedan - petak, 24. travnja

Zapetljano neko vrijeme... Briga, strah, izolacija, usamljenost, depresija, nestrpljivost, nervoza, socijalna distanca, eksponencijalni rast, suočavanje sa smrtnošću, život bez ispovijedi, epidemiološke mjere, život bez euharistije, #ostanitedoma, život bez zagrljaja, izravnavanje krivulje, svađe i okrivljivanja, popuštanje mjera, otkazi, maske, pleksiglasi, online nastava, potres, opet potres, knedla u grlu, čvor u trbuhu... 😳

Prvo, vjerujemo da stižu bolji dani. Drugo, ovo nisu bili loši dani; u prethodnim danima otkrivamo tolike dokaze Božje ljubavi, blizine i milosrđa. Nekad su vidljivi „iz aviona“, nekad moramo malo dublje „prokopati“, ali su sigurno tu.

Treće: Marija razvezuje čvorove. Ovo je znao još sveti Irenej u II. stoljeću: „... tako je čvor Evinog neposluha odriješen Marijinom poslušnošću. Što je djevica Eva u nevjeri prouzročila, Djevica Marija je u vjeri razriješila."

Pobožnost Mariji koja razvezuje čvorove razvija se u Njemačkoj oko 1700. godine, kada jedan svećenik u molitvi Mariji predaje situaciju bračnoga para pred rastavom braka, držeći u ruci njihovu ženidbenu vrpcu, moleći da Marija razriješi i izgladi sve njihove čvorove. Vrpca je pritom neobjašnjivo zasjala, a bračni par je sve izgladio. 💑

Papa Franjo, tada „samo“ svećenik u Argentini, upoznao je i zavolio tu pobožnost te ju je proširio po Argentini, a nakon izbora za papu i po svijetu: „Svi mi imamo neke čvorove i svi možemo u svom srcu reći: ‘Oče, moje se čvorove ne može razvezati!’ Pogrješno je ovako govoriti. Svi čvorovi našega srca, svaki čvor naše savjesti, može se razvezati. Molim li Mariju da mi pomogne imati povjerenja u Božje milosrđe, da razriješi moje čvorove, da se promijenim?“ (papa Franjo, 2013.)

PRIJEDLOG:

Devetnica Gospi koja razrješuje čvorove postaje sve raširenija pobožnost. Gledajući popis s početka teksta i sve čvorove u koje smo se zapetljali (sigurno svatko ima još poneki osobni, uz ove zajedničke), imajući u vidu da je uskoro svibanj – Marijin mjesec, te slušajući najavu da bi od 2. svibnja trebala ponovno započeti vjerska okupljanja... možda želite pokušati s ovom devetnicom? Kao uvod u sva vanjska „raspetljavanja“ situacije, ali još više u razvezivanje unutarnjih čvorova...
Ionako vremena za molitvu imamo; još smo doma, još ne možemo na misu... Pa možemo još malo u miru moliti... 💛

Devetnica je dostupna ovdje

Saznajte više detalja o ovoj pobožnosti

37 POHOD PRESVETOM OLTARSKOM SAKRAMENTU

6. tjedan - subota, 25. travnja

Evo nam novog vikenda! Nadamo se da nam je to posljednji „vikend bez sakramenata“... 🙏 U međuvremenu, sve više ljudi šeta po kvartu, pa zašto ne bi, osim nečeg dobrog za tijelo, učinili i nešto dobro za dušu? Na primjer - posjetili Isusa? Pa makar i „izdaleka“? Iako je naša kapelica od početka „epidemijskih mjera“ otvorena svakoga dana po nekoliko sati... Nije Isus bezveze rekao: "Dođite k meni svi koji ste izmoreni i opterećeni i ja ću vas odmoriti." (Mt 11,28) 😴

📖 „Crkva i svijet imaju veliku potrebu euharistijskog štovanja. Isus nas čeka u tom sakramentu ljubavi. Ne štedimo svoje vrijeme da idemo te ga susretnemo u činu klanjanja, u kontemplaciji punoj vjere i spremnoj dati naknadu za velike grijehe i zločine svijeta. Neka naše klanjanje nikad ne prestane.“ (sv. Ivan Pavao II, Poslanica Dominicae cenae)

U svakoj crkvi prebiva Isus Krist, pravi i živi Bog, u posvećenim hostijama koje se čuvaju u svetohraništu (tabernakulu). Nije važno je li Presveti Oltarski Sakrament izložen u pokaznici za euharistijsko klanjanje ili je malo „skriven“; Isus je uvijek tu za vas i željno iščekuje vaš posjet i nekoliko vaših minuta. Nije važno ni radi li se o velebnoj katedrali ili o malenoj seoskoj crkvi ili o – kapeli u prizemlju stambene zgrade na platou. Nije važno čak niti možete li ući u crkvu, ili su vrata zaključana, ili ste samo prošli pored crkve i sjetili se Spasitelja... I to je „pohod“. 😊

📖 „Kad god idem u kapelu, dolazim pred Gospodina i kažem mu: ‘Gospodine, ovdje sam. Reci mi što želiš od mene.’ I onda kažem Bogu sve što mi je na srcu. Ispričam mu svoje boli i svoje radosti, a onda ga slušam. Ako pozorno slušate, Bog će također progovoriti vama. Kad ste s Gospodinom, ne možete samo govoriti, morate i slušati. Bog vam uvijek govori ako mu pristupite iskreno i jednostavno.“ (sv. Katarina Labouré)

PRIJEDLOG:

Naviknite se da, dok hodate po „drugom platou“, parkingu, ili dok čekate autobus na stanici, „bacite pogled“ na našu kapelu i barem na trenutak upravite svoje misli ondje prisutnom Gospodinu. Isto je i s crkvama pored kojih inače prolazite. Ako su otvorene, navratite na par minuta. Ako imate samo minutu, možete se poslužiti i sljedećom molitvom:
„Klanjamo ti se, presveti Gospodine Isuse Kriste, ovdje i po svim crkvama tvojim koje su po cijelome svijetu i blagoslivljamo te, jer si po svojem svetom križu otkupio svijet.“ (molitva sv. Franje Asiškog)
Ili mu samo svojim riječima recite da ga volite... I posvijestite si da je on prvi volio vas. 💛

Ako imate koju minutu više, uvijek dobro dođe već poznati tekst „15 minuta s Isusom“

ZA ONE KOJI ŽELE VIŠE:

Ako trebate dodatnu inspiraciju, razne molitve, litanije, razmatranja i misli svetaca nalaze se na stranici misionara monfortanaca

38 NEDJELJNI IZAZOV – ZADATAK 5: PUT SVJETLA

7. tjedan - nedjelja, 26. travnja

Za današnji izazov iskoristit ćemo jednu pobožnost novijega datuma – Put svjetla (Via lucis). Put svjetla je pobožnost koju je 1988. osmislio salezijanac Sabino Palumbieri, u kojem se kroz 14 otajstava (kao i na Putu križa / Križnom putu) prolazi kroz Isusov život, ovoga puta od Uskrsnuća do Duhova, koristeći događaje prikazane u evanđeljima. Kod nas je pobožnost prisutna od 2004. kada ju je za hrvatski jezik prilagodio dr. sc. Ivan Šaško.

📖 „Pobožna vježba zvana put svjetla zadnjih se godina razvila i proširila u mnogim krajevima. Slijedeći predložak križnoga puta, vjernici se kreću dok razmatraju o brojnim Isusovim ukazanjima od Uskrsa do Uzašašća. U njima je očitovao svoju slavu učenicima koji su čekali dolazak Duha Svetoga, ojačao im vjeru, dovršio poučavanje o Kraljevstvu i pobliže odredio sakramentalni i hijerarhijski ustroj Crkve. Kroz put svjetla vjernici se usredotočuju na središnji događaj vjere, na Kristovo uskrsnuće, i na svoje sljedbeništvo u njemu snagom krštenja, vazmenoga svetootajstva kojim su izvedeni iz tame grijeha u blistavo sijanje svjetla milosti. (...) Put svjetla može biti izvanredno sredstvo odgoja u vjeri jer po križu vodi do svjetlosti.” (iz Smjernica o pučkoj pobožnosti i liturgiji, 153)

Premda još nema službenog popisa „postaja“, najčešće se koristi sljedeći:

I. Isus uskrsnu od mrtvih

II. Isusovi učenici dolaze na prazan grob

III. Uskrsnuli Isus ukazuje se Mariji Magdaleni

IV. Uskrsnuli Isus s učenicima putuje u Emaus

V. Uskrsnuli Isus objavljuje se u lomljenju kruha

VI. Uskrsnuli Isus ukazuje se učenicima

VII. Uskrsnuli Isus daje vlast otpuštanja grijeha

VIII. Uskrsnuli Isus utvrđuje vjeru Tome apostola

IX. Uskrsnuli Isus susreće svoje učenike na Tiberijadskome jezeru

X. Uskrsnuli Isus apostolu Petru daje vodstvo u ljubavi

XI. Uskrsnuli Isus učenicima povjerava sveopće poslanje

XII. Uskrsnuli Isus uzlazi na nebo

XIII. Apostoli s Marijom čekaju silazak Duha Svetoga

XIV. Uskrsnuli Isus učenicima šalje obećana Duha

Knjižica „Put svjetla – Hodimo u novosti života“ Ivana Šaška dostupna je ovdje; kraća verzija istog razmatranja.

ZADATAK: Put svjetla – i u mom životu?

Predvidivi zadatak, „Izmolite Put svjetla“, bio bi malo prelagan za nedjeljni izazov, pa nudimo nekoliko težih verzija:

Pokušajte umjesto predloženih razmatranja (ili još bolje, kao dodatak njima), dodati svoj osobni dio – razmislite jeste li, kada i na koji način, doživjeli pojedino otajstvo na svome vlastitom Putu svjetla? Jeste li kao učenici ponekad mislili da je „sve gotovo, više ništa nema smisla“ pa vam je Isus pokazao da to ipak nije tako? Je li vam nekad gorjelo srce dok vam je Isus „otkrivao Pisma“? Jeste li ga nekad istinski prepoznali u euharistiji? Je li vašoj vjeri nekad bilo potrebno staviti prst u Kristove rane? Koju ulogu ima Duh Sveti u vašem životu? ...

Ako imate društvo, možete podijeliti iskustva ili zajedno pripremiti i izmoliti takav „poosobljeni“ Put svjetla.

Ako imate djecu, njihovoj molitvi može pomoći ova bojanka s postajama

Ako ste „vizualni tip“ kojemu slike pomažu u molitvi, pokušajte s postajama Puta svjetla koje se nalaze u Domu hrvatskih hodočasnika u Rimu (uz tekstove koje je priredio dr. sc. Božidar Nagy, SJ)

39 STRELOVITE MOLITVE

7. tjedan - ponedjeljak, 27. travnja

U novom smo radnom tjednu, u 1. fazi „popuštanja epidemioloških mjera“. Dok se život polako vraća u normalno stanje, ipak se trebamo oboružati strpljenjem, čekajući na svoj red za ulazak u trgovinu, ili na dolazak javnog „prometala“ po prorijeđenom redu vožnje. A za to vrijeme čekanja predlažemo – strelovite molitve! 🏹

„Bez prestanka se molite!“, poručuje sveti Pavao. Ništa lakše, zar ne? 😊 No, možda ta molitva na koju nas Pavao poziva ne treba izgledati onako kako je mi zamišljamo. Možda jednostavno svoj rad, čekanje, odmaranje, redoviti život možemo prožeti kratkim, iskrenim, „strelovitim“ molitvenim zazivima, ostajući tako u Božjoj prisutnosti. Sigurno poznajete neke od njih, neki nam ponekad „uzaludno izlete“ što nije poanta (sjetite se 2. Božje zapovijedi), no svjesno zazvati Gospodinovu blizinu i pomoć u svakoj prilici i neprilici – to je dobra strelovita molitva. Sv. Ivan Pavao II. kaže da takve molitve možete “odapeti skoro poput plamenih strijela, na primjer, protiv napasti”.

Vjerojatno već koristite neke kratke molitvene zazive. Evo nekih primjera strelovitih molitava:

🏹 Vjerujem u tebe – Klanjam ti se – Ljubim te – Slavim te – Blagoslovljen Bog – Neka bude volja tvoja – Počuj molitvu moju – Smiluj mi se – Ne dopusti da se odijelim od tebe – Isuse, Marijo, Josipe – Isuse, blaga i ponizna srca, učini srce moje po srcu svome – Slava Ocu i Sinu i Duhu Svetomu – Slatko srce Marijino, budi moje spasenje – Gospodin moj i Bog moj – Klanjamo ti se, Kriste, i blagoslivljamo te, jer si po svojemu svetom križu otkupio svijet – Bože, milostiv budi meni grešniku – Oče, u ruke tvoje predajem duh svoj – Ostani s nama, Gospodine – Gospodine, umnoži nam vjeru – Svi sveci i svetice Božje, molite za nas – U tebe se, Gospodine, uzdam.

PRIJEDLOG:

Sigurno svakoga dana imate priliku za vježbanje u strelovitim molitvama. Pokušajte ih što češće svjesno koristiti, a što rjeđe Ime nad svakim imenom koristiti usput i bez razmišljanja.

Uz navedene, često korištene zazive, dodatnu inspiraciju možete pronaći u retcima psalama ili u zazivima osoba iz Evanđelja koje moraju u kratkom vremenu, jednom rečenicom, možda nekim uzvikom privući Isusovu pažnju. Ovakve biblijske prijedloge, kao i više informacija o strelovitim molitvama možete pronaći u knjizi Scotta Hahna: „Znakovi života“

ZA ONE KOJI ŽELE VIŠE:

Istočni kršćani često prakticiraju unutarnju molitvu / molitvu srca, ujednačenu s ritmom disanja i otkucajima srca: „Gospodine Isuse Kriste, (Sine Božji,) smiluj mi se“. Možete pokušati i tako – i Katekizam Katoličke Crkve govori o ovoj molitvi (2667-2668). Donosimo ulomak iz vrlo poznate i zanimljive knjige „Ispovijesti ruskog hodočasnika“:

📖 „Neprestana unutarnja Isusova molitva jest neprekidno i stalno zazivanje imena Isusa Krista ustima, razumom i srcem. Ona je predstavljanje Njegove postojane prisutnosti, uz prošnju Njegovog smilovanja, za svakim poslom, na svakom mjestu, u svako vrijeme, dapače i u snu. Izražava se ovim riječima: Gospode Isuse Kriste, smiluj mi se! Ako se netko privikne ovom zazivanju, osjećat će veliku utjehu, ali i potrebu da obavlja uvijek ovu molitvu, tako da bez molitve uopće neće moći ni biti, a ona će se sama po sebi u njemu izlijevati. (...) Sjedni u tišini i osami, prikloni glavu, zaklopi oči, diši spokojnije, u mislima gledaj u nutrinu srca, svodi um, tj. svoje misli, iz glave u srce. Dok dišeš, izgovaraj tiho usnama ili samo razumom: »Gospode Isuse Kriste, smiluj mi se!« Nastoj odagnati od sebe rastresajuće misli, budi miran i strpljiv i češće ponavljaj ovu vježbu.“

40 LECTIO DIVINA

7. tjedan - utorak, 28. travnja

U ideji #13 predložili smo čitanje Biblije u godinu dana, a u ideji #20 govorili smo o znanju o biblijskim detaljima. No, ostaje nam jedan silno važan prijedlog – nismo spominjali kako moliti čitajući Bibliju. Jer, ako je Biblija ŽIVA Božja Riječ, upućena ne nekome u prošlosti, nego baš meni i tebi, ne bi li trebala biti dio, zapravo osnova našeg razgovora s Bogom?

Lectio divina (božansko čitanje) metoda je meditativnog čitanja Biblije u nekoliko koraka, razvijena u srednjovjekovnim redovničkim zajednicama. „To su stube kojima se monasi uspinju od zemlje prema nebu.“ (papa Benedikt XVI.) Pa ako se mogu uspinjati monasi, zašto ne bismo mogli i mi? 🤔

Ova metoda tradicionalno sadrži četiri koraka:
1) LECTIO (čitanje) – polagano, pozorno, smireno čitamo biblijski odlomak nekoliko puta. Prilikom čitanja osluškujemo koja riječ ili rečenica teksta danas na neki način „odskače“, dotiče nas, bilo da nas privlači, da je ne razumijemo, možda se s njom ne slažemo, itd.
2) MEDITATIO (meditacija) – pronađene riječi ili rečenice postaju dio naše meditacije, razmatranja. Prebiremo Riječ u srcu kao Marija, ponavljamo je, osluškujemo što nam govori u našoj trenutnoj situaciji, u našoj dubini. Riječ silazi iz razuma u srce, prožima nam misli i dušu.
3) ORATIO (molitva) – iz meditacije Riječi koju nam je uputio Bog dolazimo do našeg spontanog i povjerljivog molitvenog odgovora njemu. Možda mu zahvaljujemo, slavimo ga, molimo ga za oproštenje, ili mu upućujemo neku prošnju. To činimo iz dubine svoga bića, jer Bog želi ono najdublje i najintimnije što imamo. Cijeli ovaj dijalog prožet je ljubavlju između Boga i čovjeka, Božjeg djeteta.
4) CONTEMPLATIO (kontemplacija, motrenje) – korak u kojem riječi više nisu potrebne. U šutnji gledamo Boga, a Bog gleda nas. Zagrljeni Božjom ljubavlju, uživamo u njegovoj prisutnosti, po primljenoj Riječi. Više ništa ne trebamo „činiti“, nego samo „biti“ s Gospodinom. Sve što se ovdje dogodi, primamo kao Božji dar.

U novije vrijeme dodaje se i 5. korak, ACTIO (akcija), gdje kao plod ovakve molitve donosimo konkretnu, izvedivu odluku primjenjivu u svakodnevnom životu, surađujući s Božjom milošću.

Ako ne znate s kojim tekstovima početi, možete jednostavno uzeti liturgijsko čitanje od dana. Prvo čitanje, psalam ili evanđelje, bilo što. Ponekad neki koriste i metodu „nasumičnog“ otvaranja Biblije... Ipak, za početak preporučamo odlomak iz evanđelja ili neki od psalama. Prilikom ovakve molitve nije dobro „vrednovati“ koliko smo uspješno sve „obavili“ i jesmo li nešto „postigli“ – cilj božanskog čitanja je provesti vrijeme u Božjoj prisutnosti uz njegovu Riječ. Ništa više i ništa manje.

PRIJEDLOG:

Za ovakvu molitvu treba vam malo više vremena (imate ga još uvijek, u #ostanitedoma fazi?). Pronađite nekako to vrijeme i pokušajte s ovim prijedlogom – isplatit će se, sigurni smo!

Jedan od opisa ovakvog načina molitve, uz praktične upute

Ako imate djecu, sljedeći članak donosi jednostavnu verziju ove molitve i za njih. Nikada nije prerano naučiti malene da kroz Bibliju mogu slušati što im Bog želi reći. Ovaj članak donosi i razne druge praktične upute, te prijedloge prikladnih biblijskih tekstova

UMJESTO KRAJA ...

Eto nas! Stigli smo do 40. ideje „Ostanite u mojoj ljubavi“! 💛 Ovim prijedlozima željeli smo vas potaknuti da u izolaciji ne ostanete samo „doma“, nego i Doma, s Njim. Broj 40 je dobar broj (pojavljuje se u Bibliji gotovo 200 puta), jer:

kiša je u Noino doba padala 40 dana i 40 noći

Mojsije je živio 40 godina u Egiptu i proveo 40 dana na brdu Sinaj

Izraelci su 40 godina putovali kroz pustinju do Obećane zemlje

Jona je prorokovao da će za 40 dana Niniva biti razorena

prorok Ezekiel ležao je 40 dana na svojoj desnoj strani za grijeh doma Judina

Ilija je 40 dana posteći hodao do brda Horeba

Golijat je izazivao Izraelce 40 dana

Isus je postio u pustinji 40 dana

Isus se 40 dana nakon uskrsnuća ukazivao učenicima

...

Čini se da broj 40 simbolizira potpunost, cjelovitost nekog perioda... A tu je i naša korizma - četrdesetnica, koja se nekako ove godine preklopila s prvim dijelom izolacije. 😊

Zato je broj 40 pravi trenutak da se na njemu zaustavimo s idejama, imamo ih dovoljno...

No, ovo nije kraj, već početak nečega novoga, jer „ništa više neće biti isto“, kako nas „nadležni“ upozoravaju. Neka počne „novo normalno“! 😊

Stoga, „vidimo se“ i sutra...

... NOVI POČETAK – „Ništa više neće biti isto...“

VIDEO-TRODNEVNICA "Ništa više neće biti isto..." - 1: ISPOVIJED

Ako već Stožer kaže da "ništa više neće biti isto", zašto to ne bismo primijenili i na svoj odnos s Bogom i sakramentalni život? 🤔 Što možemo unaprijediti?

Nakon 40 dana bez zajedničkih slavlja sakramenata, uskoro smo opet zajedno! 🥰

Tako velika stvar zaslužuje dobru pripremu srca i duše, i zato:

Video-trodnevnica

VIDEO-TRODNEVNICA "Ništa više neće biti isto..." - 2: SVETA MISA

„... I uvijek će misa biti nerazumljiva, bit će nam besplodna, da ne kažem dosadna, suvišna, dokle god neke stvari ne shvatimo i ne promijenimo. I onda – ništa više neće biti isto.“

Video-trodnevnica

VIDEO-TRODNEVNICA "Ništa više neće biti isto..." – 3: SVETA PRIČEST

„Daj mi, blagi Bože, tako primiti tijelo tvoga jedinorođenoga Sina, Gospodina našega Isusa Krista, rođena od Marije Djevice, da se ucijepim u njegovo otajstveno Tijelo i ubrojim među njegove udove. Preljubazni Oče, daj mi jednom otkrivena lica zauvijek gledati tvoga ljubljenog Sina koga sada kao putnik želim primiti pod vrelom sakramenta.“
Na takav način primajući svetu pričest – ništa više neće biti isto.

Video-trodnevnica